
Proiect

PARLAMENTUL REPUBLICII MOLDOVA

LEGE 

pentru modificarea şi completarea Legii nr. 273-XIII 
din 9 noiembrie 1994 privind actele de identitate din sistemul 
naţional de paşapoarte
---------------------------------------------------------------------------------

Parlamentul adoptă prezenta lege organică.

Art.I. - Legea nr. 273-XIII din 9 noiembrie 1994 privind actele de identitate din sistemul naţional de paşapoarte (Monitorul Oficial al Republicii Moldova, 1995, nr.9, art. 89), cu modificările şi completările ulterioare, se modifică şi se completează după cum urmează:

1. Articolul 2:

titlul va avea următorul cuprins:

„Paşaportul cetăţeanului Republicii Moldova şi paşaportul pentru apatrizi, documentul de călătorie”;

alineatele (2) - (5) se exclud;
la alineatul (7):

în prima propoziţie, cuvintele „Paşapoartele de orice fel” se substituie prin cuvintele „Paşapoartele cetăţenilor Republicii Moldova şi pentru apatrizi”;

la litera d) se exclud următoarele sintagme:
„PD – PAŞAPORT DIPLOMATIC

           DIPLOMATIC PASSPORT


 PASSEPORT DIPLOMATIQUE (cu coperta de culoare neagră);

PS – PAŞAPORT DE SERVICIU

        OFFICIAL PASSPORT 

        PASSEPORT DE SERVICE (cu coperta de culoare verde)”;   


la alineatul (9), cuvintele „Toate tipurile de paşapoarte” se substituie prin cuvintele „Paşapoartele cetăţenilor Republicii Moldova şi pentru apatrizi”;

alineatul (10) va avea următorul cuprins:

„(10) În paşapoartele cetăţenilor Republicii Moldova, paşapoartele pentru apatrizi şi în documentele de călătorie se înscriu copiii titularului care nu au împlinit vîrsta de 16 ani şi se plasează fotografiile acestora”;

alineatul (11), după cuvîntul „Paşapoartele”, se completează cu cuvintele „cetăţenilor Republicii Moldova şi pentru apatrizi”.
2. Se introduce un nou capitol, II1, cu următorul cuprins:

„Capitolul II1. PAŞAPOARTE DIPLOMATICE ŞI DE SERVICIU” 
Articolul 31. Paşaportul diplomatic
(1) Paşaportul diplomatic este actul de identitate eliberat de către Ministerul Afacerilor Externe şi Integrării Europene cetăţenilor Republicii Moldova pentru ieşire şi intrare în Republica Moldova în vederea îndeplinirii unor misiuni diplomatice şi consulare sau altor funcţii oficiale peste hotare în interesul statului sau în cazurile strict prevăzute de legislaţie, însoţirii unor categorii de persoane care au dreptul la paşaport diplomatic de către alte persoane stipulate în prezenta lege, precum şi utilizării în calitate de act de identificare pe teritoriul Republicii Moldova sau altor state în virtutea postului deţinut sau specificului funcţiilor pe care le exercită.
(2) Paşapoarte  diplomatice se eliberează următoarelor categorii de persoane:

a) Preşedintelui Republicii Moldova;
b) Preşedintelui Parlamentului;

c) Primului Ministru;

d) deputaţilor în Parlament;

e) Preşedintelui Adunării Populare a unităţii teritoriale autonome Găgăuzia (Găgăuz-Yeri);

f) membrilor Guvernului;
g) Preşedintelui Curţii Constituţionale;

h) Preşedintelui Consiliului Superior al Magistraturii;
i) Preşedintelui şi vicepreşedinţilor Curţii Supreme de Justiţie;

j) Preşedintelui Curţii de Conturi;
k) Procurorului General;

l) directorului Serviciului Vamal;

m) directorului general al Serviciului Grăniceri;
n) directorului Serviciului de Informaţii şi Securitate;

o) consilierilor Preşedintelui Republicii Moldova;
p) Şeful Aparatului Guvernului;
q) Guvernatorului Băncii Naţionale a Moldovei;

r) consilierului Prim-ministrului în domeniul colaborării externe;
s) personalului diplomatic al aparatului central al Ministerului Afacerilor Externe şi Integrării Europene;

t) personalului diplomatic şi consular al misiunilor diplomatice ale Republicii Moldova peste hotare;

u) personalului diplomatic al misiunilor Republicii Moldova pe lîngă organismele internaţionale, precum şi reprezentanţilor Republicii Moldova în organismele internaţionale;

v) curierilor diplomatici;

w) soţiilor/soţilor Preşedintelui Republicii Moldova, Preşedintelui Parlamentului, Primului Ministru, ministrului afacerilor externe şi integrării europene;
x) soţiilor/soţilor, copiilor pînă la vîrsta de 18 ani, precum şi persoanelor inapte de munca, indiferent de vîrsta, aflate la întreţinerea persoanelor menţionate la literele t) şi u), cu excepţia reprezentanţilor Republicii Moldova în organismele internaţionale, care domiciliază împreuna cu ele în perioada aflării lor în serviciu diplomatic;
y) cetăţenilor Republicii Moldova care au ocupat funcţia de Preşedinte al Republicii Moldova, de Preşedinte al Parlamentului, de Prim-ministru şi ministru al afacerilor externe şi integrării europene, precum şi soţiilor/soţilor acestora, dacă nu deţin cetăţenia altui stat;

z) cetăţenilor Republicii Moldova care au rangul diplomatic de ambasador extraordinar şi plenipotenţiar al Republicii Moldova, dacă nu deţin cetăţenia altui stat;

a-a) Mitropolitului Chişinăului şi al întregii Moldove, dacă nu deţine cetăţenia altui stat;

a-b) reprezentantului permanent al Guvernului Republicii Moldova (agentului  guvernamental) la Curtea Europeană a Drepturilor Omului;

a-c) directorului general al Agenţiei Naţionale pentru Protecţia Concurenţei.
Articolul 32. Paşaportul de serviciu
(1) Paşaportul de serviciu este actul de identitate eliberat de către Ministerul Afacerilor Externe şi Integrării Europene cetăţenilor Republicii Moldova pentru ieşire şi intrare în Republica Moldova în vederea îndeplinirii unor funcţii de serviciu peste hotare sau în cazurile strict prevăzute de legislaţie, însoţirii unor categorii de persoane care au dreptul la paşaport de serviciu de către alte persoane stipulate în prezenta lege, precum şi utilizării în calitate de act de identificare pe teritoriul Republicii Moldova sau altor state în virtutea postului deţinut sau specificului funcţiilor pe care le exercită.

(2) Paşapoarte de serviciu se eliberează următoarelor categorii de persoane:

a) şefilor direcţiilor şi serviciilor Aparatului Preşedintelui al Republicii Moldova;
b) şefilor direcţiilor Aparatului Parlamentului;

c) consilierilor Preşedintelui şi vicepreşedinţilor Parlamentului;

d) adjuncţilor Şefului Aparatului Guvernului;

e) consilierilor Prim-ministrului (cu excepţia persoanelor prevăzute la litera r) alin.(2) al articolului 31), consilierilor prim-viceprim-ministrului şi viceprim-ministrului;
f) şefilor direcţiilor, secţiilor şi serviciilor Aparatului Guvernului;

g) viceminiştrilor şi altor adjuncţi ai membrilor Guvernului;
h) conducătorilor şi locţiitorilor conducătorilor organelor centrale de specialitate pe lîngă Guvern, cu excepţia persoanelor prevăzute la literele l) şi m) ale alin.(2) al art. 31;
i) adjuncţilor Procurorului General;
j) adjuncţilor directorului Serviciului de Informaţii şi Securitate;

k) viceguvernatorilor Băncii Naţionale a Moldovei;
l) vicepreşedintelui şi membrilor Curţii de Conturi;
m) preşedintelui Comisiei Electorale Centrale;

n) avocaţilor parlamentari;
o) vicepreşedinţilor Adunării Populare a unităţii teritoriale autonome Găgăuzia (Gagauz-Yeri) şi vicepreşedinţilor Comitetului Executiv al Găgăuziei;
p) primarilor şi viceprimarilor oraşelor/municipiilor, preşedinţilor raioanelor;

q) personalului administrativ-tehnic din cadrul subdiviziunilor aparatului central al Ministerului Afacerilor Externe şi Integrării Europene care nu au ranguri diplomatice în perioada deplasărilor de serviciu peste hotare;

r) personalului administrativ-tehnic şi de serviciu al misiunilor diplomatice ale Republicii Moldova peste hotare;

s) personalului administrativ-tehnic şi de serviciu al misiunilor Republicii Moldova pe lingă organismele internaţionale;
t) soţiilor/soţilor, copiilor pîna la vîrsta de 18 ani, precum şi persoanelor inapte de munca, indiferent de vîrsta, aflate la întreţinerea persoanelor menţionate la literele r) şi s), care domiciliază împreuna cu ele în perioada aflării lor în serviciu diplomatic;
u) preşedintelui şi vicepreşedinţilor Comitetului Naţional Olimpic;
v) adjuncţilor directorului general al Agenţiei Naţionale pentru Protecţia Concurenţei;
w) preşedintelui Confederaţiei Naţionale a Sindicatelor din Moldova;
x) preşedintelui Confederaţiei Naţionale a Patronatului din Republica Moldova;
y) preşedintelui Camerei de Comerţ şi Industrie.
Articolul 33. Utilizarea paşapoartelor diplomatice şi de serviciu, termenele de valabilitate şi alte prevederi
(1) Paşapoartele diplomatice şi de serviciu vor fi utilizate strict conform destinaţiei în vederea realizării scopurilor pentru care acestea au fost eliberate.
(2) Dreptul de deţinere a paşaportului diplomatic şi de serviciu apare din momentul numirii sau alegerii persoanei în funcţia prevăzută la art. 31 sau art. 32 sau din momentul cînd persoana cade sub incidenţa art. 31 sau art.32. Dreptul de deţinere a paşaportului diplomatic şi de serviciu încetează din momentul încheierii mandatului funcţiei prevăzute la art. 31 sau art. 32 sau din momentul cînd persoana nu mai cade sub incidenţa art. 31 sau art.32.
(3) Paşapoartele diplomatice şi de serviciu se eliberează pentru o perioadă de pînă la 5 ani. Termenul de valabilitate al paşapoartelor diplomatice şi de serviciu poate fi prelungit doar pentru persoanele prevăzute la art. 31 alin. (2) literele t), u) şi x) şi la art.32 alin. (2) literele r), s) şi t) pentru o perioadă de pînă la 5 ani.

(4) Paşapoartele diplomatice şi de serviciu se eliberează de la 16 ani. Copiilor minori şi persoanelor prevăzute la art. 31 alin. (2) lit. x) şi art. 32 alin.(2) lit. t), paşapoartele diplomatice şi de serviciu pot fi eliberate de la naştere.
În paşapoartele diplomatice şi de serviciu eliberate persoanelor prevăzute la art. 31 alin. (2) literele t) şi u) şi art. 32  alin. (2) literele r) şi s) pot fi înscrişi copiii titularului care nu au împlinit vîrsta de 16 ani şi se plasează fotografiile acestora. 
(5) Modul de eliberare, anulare, retragere, depozitare, prelungire a valabilităţii paşapoartelor diplomatice şi de serviciu, termenele existente în acest sens se reglementează prin hotărîre de Guvern.
(6) Paşapoartele diplomatice şi de serviciu conţin următoarele date:

a) numărul şi seria;
b) denumirea statului care a eliberat paşapoartele diplomatice şi de serviciu:
REPUBLICA MOLDOVA

REPUBLIC OF MOLDOVA

REPUBLIQUE DE MOLDOVA;

c) codul statului care a eliberat paşapoartele diplomatice sau de serviciu;
MDA;

d) codurile şi denumirile actelor:

PD - PAŞAPORT DIPLOMATIC

DIPLOMATIC PASSPORT

PASSEPORT DIPLOMATIQUE

(cu coperta de culoare neagră);

PS - PAŞAPORT DE SERVICIU

OFFICIAL PASSPORT

PASSEPORT DE SERVICE

(cu coperta de culoare verde);

e) fotografia care permite identificarea titularului;

f) semnătura personală a titularului (reprezentantului legal), excepţie făcînd minorii în vîrstă de pînă la 10 ani;

g) numele de familie;

h) prenumele;

i) naţionalitatea (cetăţenia);

j) data naşterii;

k) numărul de identificare;

l) sexul;

m) locul naşterii;

n) data eliberării;

o) denumirea instituţiei care a eliberat paşapoartele diplomatice şi de serviciu;

p) termenul de valabilitate al paşapoartelor diplomatice şi de serviciu;

r) datele biometrice (grupa sanguină, statura, culoarea ochilor).

(7) Posesorii paşapoartelor diplomatice şi de serviciu sînt obligaţi să depoziteze paşapoartele pe care le deţin la Ministerul Afacerilor Externe şi Integrării Europene în termen de 5 zile lucrătoare de la întoarcerea din deplasarea în străinătate care a determinat necesitatea folosirii paşapoartelor diplomatice sau de serviciu.

(8) Cu titlu de excepţie, persoanelor prevăzute la literele  a) – i), t), u), w), x), y), şi z) din alin. (2) art. 31 şi persoanelor prevăzute la literele a) – g), r), s), şi t) din alin. (2) art. 32 nu li se aplică prevederile alineatului (7) al prezentului articol.
(9) Ministerul Afacerilor Externe şi Integrării Europene va priva titularul paşaportului diplomatic sau de serviciu de dreptul de folosire a acestora pentru o perioadă de 1 an, în cazul nerespectării prevederilor alineatului (7) al prezentului articol.
(10) La solicitarea Ministerului Afacerilor Externe şi Integrării Europene, organele centrale de specialitate ale administraţiei publice  şi autorităţile administraţiei publice locale, precum şi alte instituţii în cadrul cărora activează persoanele care au dreptul la paşapoarte diplomatice şi de serviciu sînt obligate, în termen de 3 zile lucrătoare, să acorde în formă scrisă informaţii care au tangenţă cu utilizarea paşapoartelor diplomatice şi de serviciu”.
Art.II. – Se abrogă articolul 25 din Legea nr. 353-XV din 28 octombrie 2004 cu privire la Agentul guvernamental (Monitorul Oficial al Republicii Moldova, 2004, nr.208-211, art.932.
Preşedintele Parlamentului

NOTĂ INFORMATIVĂ

Referitor: proiectul de Lege pentru modificarea şi completarea Legii nr. 273-XIII din 09 noiembrie 1994 privind actele de identitate din sistemul naţional de paşapoarte

Proiectul de Lege pentru modificarea şi completarea Legii privind actele de identitate din sistemul naţional de paşapoarte, a fost elaborat de către Ministerul Afacerilor Externe şi Integrării Europene (în continuare MAEIE), în vederea armonizării legislaţiei în acest domeniul la noile realităţi social-obiective, precum şi în vederea implimentării standartelor Uniunii Europene (în continuare UE) în domeniul documentării cu paşapoarte diplomatice şi de serviciu. Scopul proiectului este de a actualiza lista persoanelor care au dreptul la paşapoarte diplomatice şi de serviciu, a reglementa mai eficient relaţiile sociale din acest domeniu şi a evita unele cazuri particulare, consecinţele cărora pot să se răsfrângă negativ asupra imaginii Republicii Moldova în străinătate.

La întocmirea proiectului de Lege, MAEIE s-a bazat pe principiile reglementării cât mai complexe şi restrânse a subiectului paşapoartelor diplomatice şi de serviciu, corespunderii acestui domeniu de reglementare cu practica internaţională, în special cea a UE, şi eliberării acestor acte de identitate speciale în strictă conformitate cu interesele statului şi necesităţile de serviciu ale funcţionarilor de stat. Această abordare de principiu a subiectului în cauză se bazează pe următoarele fapte:

a. La 25 aprilie 2007 la Chişinău a fost parafat Acordul între Republica Moldova şi Comunitatea Europeană (în continuare CE) cu privire la facilitarea eliberării vizelor. Acest instrument juridic internaţional va reglementa modalitatea de călătorie a cetăţenilor Republicii Moldova în statele CE şi prevede o serie de facilitări pentru naţionalii noştri la recepţionarea vizelor pentru statele UE. În conformitate cu prevederile articolului 10 al Acordului, cetăţenii moldoveni care deţin paşapoarte diplomatice, pot intra, ieşi şi tranzita teritoriul CE fără viză. 

Poziţia iniţială a negociatorilor din partea Republicii Moldova pe marginea acestui articol a fost ca şi posesorii paşapoartelor de serviciu să beneficieze de un regim fără de viză. Propunerea părţii moldoveneşti nu a fost acceptată de către partenerii europeni pe motivul că lista persoanelor care conform Legii privind actele de identitate din sistemul naţional de paşapoarte au dreptul la paşapoarte de serviciu, este prea mare, nu clar determinată şi include categorii de persoane care în opinia autorităţilor UE nu pot fi scutiţi de viză.

În vederea implimentării opiniei Comisiei Europene la acest capitol, MAEIE a reactualizat lista persoanelor care au dreptul la paşapoarte de serviciu, fapt care a fost reflectat în proiectul de Lege pentru modificarea şi completarea Legii privind actele de identitate din sistemul naţional de paşapoarte. 

b. Pe parcursul ultimilor ani au fost înregistrate cazuri de utilizare a paşapoartelor diplomatice şi de serviciu contrar destinaţiei şi în vederea realizării profiturilor materiale persoanele. Aceste acte de identitate au fost utilizate atât în interiorul Republicii Moldova cât şi faţă de autorităţile străine. Un exemplu elocvent, este cazul unui înalt demnitar de stat care a intentat să evite formalităţile vamale sub acoperirea paşaportului diplomatic. Consecinţele politice ale acestui comportament ilegal sunt enorme şi se răsfrâng nu numai asupra imaginii statului nostru dar şi asupra capacităţii Republicii Moldova şi cetăţenilor săi de a fi un partener de încredere al comunităţii internaţionale.

c. La întocmirea proiectului de Lege, MAEIE a examinat legislaţia a 17 state în domeniul eliberării paşapoartelor diplomatice şi de serviciu – Suedia, Belgia, Portugalia, Rusia, Austria, Croaţia, Belarus, Elveţia, Italia, Germania, Lituania, Polonia, Marea Britanie, România, SUA, Ucraina şi Slovenia. Analiza actelor normative a relevat faptul, că în comparaţie cu majoritatea legislaţiilor ţărilor enumerate, actele normative ale Moldovei prevăd un număr mai mare de persoane care au dreptul la paşapoarte diplomatice şi de serviciu, deşi, din punct de vedere numeric şi structural aparatul de stat este mai redus.

Prevederile proiectului de Lege vor crea un nou capitol II1 în cadrul Legii nr. 273-XIII din 09 noiembrie 1994 privind actele de identitate din sistemul naţional de paşapoarte. Acest capitol va reglementa în exclusivitate eliberarea paşapoartelor diplomatice şi de serviciu. Necesitatea formării unui capitol separat, este argumentată de faptul, că noile prevederi vor aborda mai complex şi detailat modul de eliberare a acestor acte de identitate. În acest sens, vor fi instituite mecanisme de reglementare a termenului de depozitare a paşapoartelor; modul de sancţionare a nerespectării legislaţiei în acest domeniu; obligaţiunile autorităţilor de stat; termenii de valabilitate; modul de eliberare, anulare, retragere, depozitare, prelungirea valabilităţii a paşapoartele diplomatice şi de serviciu.

În comparaţie cu prevederile existente în prezent, proiectul de Lege va introduce următoarele norme juridice noi:

- modificarea şi completarea definiţiei paşapoartelor diplomatice şi de serviciu. Acest fapt a fost necesar de efectuat deoarece noţiunile anterioare nu cuprindeau categoriile de persoane care au dreptul la aceste paşapoarte în calitate de membrii ai familiei care însoţesc pe parcursul deplasării oficiale. Suplimentar, noţiunea nouă precizează în mod expres, că paşapoartele diplomatice şi de serviciu sunt utilizare în calitate de document de identificare pe teritoriul Republicii Moldova sau altor state;

- indicarea expresă a termenului de valabilitate şi perioadei pentru care poate fi acesta prelungit. Ambele tipuri de paşapoarte vor fi eliberate pe o perioadă de până la 5, iar unele din ele vor putea fi extinse în valabilitate pentru încă 5 ani;

- includerea numelui, prenumelui şi fotografiei copiilor minori în paşapoartele de serviciu. Conform legislaţiei în vigoare în aceste tipuri de paşapoarte nu poate fi inclus numele şi prenumele copiilor minori. Deoarece în paşapoartele diplomatice există această posibilitate şi în vederea respectării dreptului părinţilor de a decide modul de documentare a copiilor minori pe perioada aflării în străinătate, MAEIE a introdus prevederi noi care vor acorda această posibilitate;

- obligativitatea depozitării paşapoartelor diplomatice şi de serviciu în termen de 5 zile lucrătoare de la întoarcerea din deplasarea în străinătate. Aceste prevederi au fost elaborate în vederea accentuării necesităţii de depozitare a acestor documente speciale, fapt care va evita utilizarea arbitrară a acestora. În urma analizei practicii MAEIE în acest domeniu, a fost determinat că termenul de 5 zile este suficient pentru restituirea paşapoartelor către MAEIE. Instituirea acestui termen, va permite de asemenea evitarea situaţiilor contradictorii la momentul aplicării sancţiunii pentru nedepozitarea paşapoartelor diplomatice şi de serviciu. Totodată, MAEIE a prevăzut situaţia când paşapoartele sunt utilizate frecvent de către posesori. În acest caz, conform proiectului, MAEIE va permite ca paşaportul diplomatic sau de serviciu să rămână în posesia titularului atunci când acesta, prin natura funcţiei pe care o deţine sau activităţii sale, se deplasează frecvent în străinătate;

- instituirea termenului de un an de imposibilitatea utilizării paşapoartelor diplomatice şi de serviciu în cazul încălcării termenului de depozitare. În prezent, legislaţia nu prevede o careva sancţiune pentru nerespectarea termenului menţionat. Ca urmare a acestui fapt, obligaţiunea de restituire a documentelor rămâne una declarativă care nu are efecte punitive din punct de vedere practic. În urma unei analize, MAEIE a concluzionat, că pe parcursul întregii perioade de eliberare a paşapoartelor diplomatice şi de serviciu, au existat dificultăţi de restituire şi retragere a acestor documente de la persoane care au pierdut dreptul de a le deţine. Instituirea unor sancţiuni dure va micşora acest număr şi va evita, totodată, utilizarea paşapoartelor în alte scopuri, decât cele prevăzute de lege;

- împuternicirea MAEIE cu dreptul de a controla efectiv modul de utilizare a documentelor de călătorie cu regim special. În baza acestei norme, Ministerul va avea bază juridică pentru solicitarea informaţiei de la autorităţile de frontieră şi celor în cadrul căruia activează posesorul paşaportului diplomatic sau de serviciu privind perioada deplasării în străinătate, datele de intrare şi ieşire din ţară etc.

Proiectul de lege prezentat spre examinare a exclus din punctele 3 şi 5 ale articolului 2 al Legii nr. 273-XIII din 09 noiembrie 1994, următoarele categorii de persoane care în prezent au dreptul la paşapoarte cu regim special:

1. Judecătorii Curţii Constituţionale. În conformitate cu articolul 17 al Legii nr. 317-XIII din 13 decembrie 1994 cu privire la Curtea Constituţională, judecătorii Curţii Constituţionale nu au atribuţii în domeniul îndeplinirii unor misiuni diplomatice şi consulare.  De asemenea, activitatea judecătorilor Curţii Constituţionale nu se încadrează în specificul activităţii persoanelor care conform definiţiei au dreptul la paşaport diplomatic. Mai mult ca atât, atribuţia de a reprezenta această instituţie în străinătate este acordată Preşedintelui Curţii, aşa după cum este prevăzut de litera c) a articolului 8 al Legii menţionate care stipulează, că „Preşedintele Curţii Constituţionale reprezintă Curtea Constituţională în faţa autorităţilor publice din ţară şi străinătate„;

2. Preşedintele Academiei de Ştiinţe a Moldovei, Directorul Centrului pentru Combaterea Crimelor Economice şi Corupţiei şi vice-directorul acestuia. Această modificare se efectuează în vederea evitării dublării şi repetării noţiunilor, dat fiind faptul, că categoriile în cauză vor avea dreptul la paşaport diplomatic sau de serviciu în calitatea de Membri ai Guvernului, după cum este prevăzut la litera f) a articolului 31 şi litera g) a articolului 32. Totodată, această prevedere va permite ca legislaţia să nu fie modificată sistematic odată cu schimbarea structurii Guvernului. În acest sens, conţinutul expus va permite o flexibilitate mai mare din punct de vedere tehnico-legislativ şi va prevedea dreptul la paşapoarte cu regim special numai conducătorilor de rang înalt;

3. Preşedintele Camerei de Comerţ şi Industrie şi vice-preşedinţii acestuia. Conform articolului 1 al Legii nr. 393-XIV din 13 mai 1999 cu privire la Camera de Comerţ şi Industrie, aceasta este o organizaţie nonguvernamentală, autonomă şi independentă, care reprezintă interesele în ansamblu a întreprinzătorilor din Republica Moldova. Caracterul autonom şi nonguvernamental al instituţii intră în contradicţie cu principiul de acordare a paşaportului pentru îndeplinirea unor misiuni diplomatice şi consulare sau altor funcţii în interesul Guvernului. Suplimentar, practica statelor străine nu prevede acordarea documentelor de călătorie diplomatice şi de serviciu pentru categoriile de persoane dată;

4. Cetăţenii care deţin funcţia de judecător la Curtea Europeană a Drepturilor Omului din partea Republicii Moldova, precum şi soţilor şi copiilor lor minori care domiciliază împreună cu ei în perioada exercitării acestei funcţii. În conformitate cu statutul de care beneficiază, activitatea judecătorilor la CEDO nu se încadrează în specificul activităţii persoanelor care conform definiţiei au dreptul la paşaport diplomatic. Aceştia nu promovează interesele Republicii Moldova şi nu au atribuţii în domeniul îndeplinirii unor misiuni diplomatice şi consulare sau altor funcţii oficiale peste hotare;

5. Persoanele cu funcţii de răspundere ale aparatului Parlamentului, aparatului Preşedintelui Republicii Moldova, Aparatului Guvernului. Dat fiind faptul, că legislaţia prevede o interpretare largă a noţiunii de „funcţionar cu funcţii de răspundere” categoria dată de persoane a fost reorganizată în următoarele categorii - Şefilor direcţiilor şi serviciilor ale Aparatului Preşedintelui; Şefilor direcţiilor ale Parlamentului; Consilierilor Preşedintelui şi Vicepreşedintelui Parlamentului; Şefilor şi adjuncţilor Aparatului Guvernului; Consilierilor Prim-ministrului şi Viceprim-ministrului. Deoarece majoritatea statelor experienţa cărora a fost analizată la elaborarea proiectului nu acordă dreptul la paşaport diplomatic categoriilor date de funcţionari, MAEIE a inclus aceştia la categoria persoanelor care au dreptul la paşapoarte de serviciu, reieşind din specificul funcţiilor sale;

6. Judecătorii Curţii Supreme de Justiţie, Preşedinţii şi vicepreşedinţii curţii de apel. Persoanele în cauză nu au atribuţii în domeniul îndeplinirii unor misiuni diplomatice şi consulare sau altor funcţii oficiale peste hotare în interesul statului. Analiza experienţei statelor străine a demonstrat, că categoriile date de persoane nu au dreptul la acte de identitate cu regim special;

7. Rectorii de universităţi, directorii institutelor ştiinţifice ale Academiei de Ştiinţe a Moldovei, academicienii, membrii-corespondenţi ai Academiei de Ştiinţe a Moldovei. Persoanele în cauză nu au atribuţii în domeniul îndeplinirii unor misiuni diplomatice şi consulare sau altor funcţii oficiale peste hotare în interesul statului. Analiza experienţei statelor străine a demonstrat, că categoriile date de persoane nu au dreptul la acte de identitate cu regim special;

8. Persoanelor care pleacă peste hotarele republicii în componenţa delegaţiilor oficiale prezidenţiale, parlamentare sau guvernamentale, pentru perioada deplasării; conducătorilor uniunilor republicane de creaţie, organizaţiilor şi asociaţiilor republicane de stat; conducătorilor întreprinderilor Aviaţiei Civile, Căii Ferate din Moldova, Asociaţiei Internaţionale de Transport Auto si locţiitorilor lor, precum şi comandanţilor, piloţilor de nave aeriene, şefilor de tren de trafic internaţional; preşedintelui Companiei de Stat "Teleradio-Moldova", directorului general al Direcţiei de Stat pentru Asigurarea Informaţionala Moldpres şi adjuncţilor lor; preşedintelui şi vicepreşedinţilor Federaţiei Generale a Sindicatelor din Republica Moldova; preşedintelui, vicepreşedinţilor şi directorului general executiv al Confederaţiei Naţionale a Patronatului din Republica Moldova; funcţionarilor Direcţiei principale Agent guvernamental din cadrul Ministerului Justiţiei, cu excepţia personalului tehnic. Modificările efectuate la acest capitol sunt dictate de necesitatea limitării dreptului la paşaport de serviciu. În urma analizelor statistice s-a constatat, că categoriile de persoane menţionate nu au dificultăţi la perfectarea vizelor cu paşapoarte de călătorii în străinătate. Mai mult ca atât, categoriile în cauză nu beneficiază de paşapoarte de serviciu în alte state. În esenţă, aceştia nu au atribuţii în domeniul îndeplinirii unor misiuni diplomatice şi consulare. De asemenea, activitatea lor nu se încadrează în specificul activităţii persoanelor care conform definiţiei au dreptul la paşaport de serviciu. În unele cazuri, conducătorii nominalizaţi reprezintă persoane juridice private şi comerciale care nu au tangenţă cu reprezentarea intereselor statului sau exercitarea funcţiilor publice.

Luând în consideraţie funcţiile de reprezentare oficială în străinătate a statului în domeniile respective, la capitolul persoanelor care au dreptul la paşapoarte diplomatice au fost incluse următoarele persoane:

a. Preşedintele Consiliului Superior al Magistraturii. Acest organ joacă rolul primordial în consolidarea statului de drept. În conformitate cu Legea nr. 947-XIII din 19 iulie 1996 cu privire la Consiliul Superior al Magistraturii, această instituţie are competenţă referitoare la cariera judecătorilor, instruirea iniţială şi continuă a judecătorilor, asigurarea respectării disciplinii şi eticei judecătorilor, administrarea instanţelor judecătoreşti etc. Conform literei c) a articolului 6 al Legii menţionate, Preşedintele Consiliului reprezintă acesta în faţa autorităţilor publice din ţară şi din străinătate;

b. Directorii Generali ai Serviciului Vamal şi Serviciului Grăniceri, precum şi Directorul Serviciului de Informaţie şi Securitate. Funcţionarii în cauză, au dreptul la reprezentarea statului în faţa autorităţilor ţărilor străine în domeniile de referinţă, negocierea instrumentelor juridice internaţionale şi au dreptul de a călători în străinătate pentru reprezentarea Republicii Moldova în faţa partenerilor străini.

c. Reprezentanţii Republicii Moldova în organismele internaţionale. În prezent, Legea privind actele de identitate din sistemul naţional de paşapoarte acordă dreptul la paşaport diplomatic personalului diplomatic al misiunilor Republicii Moldova pe lângă organismele internaţionale. Totodată, nu este prevăzut acelaşi drept pentru aşa categorii de persoane cum ar fi reprezentanţii Republicii Moldova în organismele internaţionale, însă, care nu fac parte din personalul misiunilor diplomatice pe lângă acste organisme. În special, ne referim la aşa cazuri cum ar fi Reprezentantul Republicii Moldova pe lângă SECI (Iniţiativa de Cooperare Sud-Europeană), OSCE, NATO etc.

Consilierii Preşedintelui Republicii Moldova şi Preşedintele Comisiei Electorale Centrale, în conformitate cu practica altor state au fost transferaţi de la categoria persoanelor care au dreptul la paşapoarte diplomatice la cea care beneficiază de paşapoartelor de serviciu. Conducătorii şi locţiitorii lor din cadrul Administraţiei publice centrale de pe lângă Guvern, precum şi adjuncţii Directorului Serviciului de Informaţii şi securitate, reieşind din particularităţile funcţiilor, vor beneficia de paşapoarte de serviciu.

Efectele sociale care vor surveni în urma intrării în vigoare a proiectului de de Lege pentru modificarea şi completarea Legii privind actele de identitate din sistemul naţional de paşapoarte se vor materializa într-o reglementare mai strictă a modului de eliberare, utilizare şi depozitare a paşapoartelor diplomatice şi de serviciu. O importanţă deosebită, în opinia MAEIE, constituie crearea mecanismului de sancţiune a persoanelor care vor încălca regimul de depozitare a paşapoartelor diplomatice şi de serviciu. De asemenea, actualizarea listei persoanelor care au dreptul la paşapoartele diplomatice şi de serviciu corespunde intereselor ţării noastre în contextul implimentării standartelor europene la acest capitol.

Proiectul de Lege pentru modificarea şi completarea Legii Republicii Moldova nr. 273-XIII din 09 noiembrie 1994 privind actele de identitate din sistemul naţional de paşapoarte corespunde legislaţiei comunitare. Totodată, implementarea proiectului nu necesită cheltuieli financiare sau de altă natură.

În conformitate cu legislaţia Moldovei, proiectul a fost coordonat cu autorităţile competente de stat. Poziţia acestora faţă de conţinutul proiectului de lege a fost reflectată în tabelul-analiză anexat la setul de documente.

Andrei STRATAN

Viceprim-ministru, Ministru al Afacerilor

